P6_TA(2006)0435

Läbipaistvuse direktiivi rakendusmeetmed (tase 2)

Euroopa Parlamendi resolutsioon läbipaistvuse direktiivi rakendusmeetmete paketi kohta

Euroopa Parlament,

- võttes arvesse Euroopa Parlamendi ja nõukogu 15. detsembri 2004. aasta direktiivi 2004/109/EÜ läbipaistvuse nõuete ühtlustamise kohta teabele, mis kuulub avaldamisele emitentide kohta, kelle väärtpaberid on lubatud reguleeritud turul kauplemisele [1];

- võttes arvesse komisjoni poolt 30. mail 2006 avaldatud komisjoni direktiivi eelnõu, millega kehtestatakse üksikasjalikud eeskirjad direktiivi 2004/109/EÜ teatavate sätete rakendamiseks;

- võttes arvesse nõukogu 28. juuni 1999. aasta otsust 1999/468/EÜ, millega kehtestatakse komisjoni rakendusvolituste kasutamise menetlused [2], mida on muudetud nõukogu 17. juuli 2006. aasta otsusega 2006/512/EÜ [3];

- võttes arvesse komisjoni presidendi hr Prodi 5. veebruaril 2002. aastal Euroopa Parlamendile tehtud avaldust;

- võttes arvesse oma 5. veebruari 2002. aasta resolutsiooni finantsteenuseid reguleerivate õigusaktide rakendamise kohta [4];

- võttes arvesse majandus- ja rahanduskomisjoni poolt 10. oktoobril 2006 vastu võetud muudatusettepanekuid seoses komisjoni direktiivi eelnõuga, millega kehtestatakse üksikasjalikud eeskirjad direktiivi 2004/109/EÜ teatavate sätete rakendamiseks;

- võttes arvesse nimetatud muudatusettepanekuid puudutavat komisjoni vastust, mis edastati Euroopa Parlamendile 18. oktoobril 2006 raportöörile ning majandus- ja rahanduskomisjoni esinaisele adresseeritud kirjas;

- võttes arvesse 5. mail 2006 toimunud majandus- ja rahandusministrite nõukogu järeldusi, milles rõhutati järelevalve, koordineerimise ja lähenemise olulisust ELis;

- võttes arvesse kodukorra artiklit 81 ja artikli 103 lõiget 2,

1. kutsub komisjoni üles arvestama võimalikult ulatuslikult talle direktiiviga 2004/109/EÜ antud volituste piire kooskõlas asutamislepingu asjakohaste sätetega, et tagada finantsturgudel osalejatele õiguskindlus;

2. juhib tähelepanu, et rakendusmeetmete eelnõu on toimiv lahendus nende eesmärkide saavutamiseks, mis on seotud finantsturgudel osalejatele paremate tegutsemistingimuste loomisega, samuti tõhusate, läbipaistvate ja kindlate finantsturgudega Euroopa Liidus;

3. rõhutab, et Euroopa Parlamendi tegevus on alates rakendusmeetmete avaldamisest juhitud vajadusest austada neid õigussätteid, mille eesmärk on saavutada tasakaalustatud tulemus konkurentsi ja läbipaistvuse vahel finantsturgude, sidusrühmade (aktsionärid, emitendid ja kasutajad), reguleerivate asutuste ja demokraatlikult valitud esindajate jaoks;

4. väljendab heameelt valmisoleku üle, mida komisjon on näidanud koostöös Euroopa Parlamendiga kõikide asjaomaste poolte jaoks parima lahenduse leidmiseks; tuletab meelde vajadust kaasata Euroopa Parlament ja teavitada teda kõigist 2. tasandi meetmetest alates ettevalmistava tegevuse kõige varasematest etappidest;

5. märgib, et direktiivi 2004/109/EÜ rakendusmeetmete lõpuleviimise menetlus on peaaegu pretsedenditu, arvestades seda, kuidas ELi õigusakte tavaliselt välja töötatakse; rõhutab seetõttu vajadust saavutada vastastikku rahuldav tulemus kõikide asjaomaste institutsioonide jaoks, et arendada institutsioonidevahelisi suhteid positiivses suunas;

6. kutsub komisjoni üles jälgima tulemuslikult rahvusvaheliste raamatupidamis- ja auditeerimisstandardite arenguid, et tagada ühtne arusaamine garantii tasemest, mida investorid võivad oodata audiitori teostatud poolaasta finantsaruannete läbivaatamisest, kui selline audit läbi viiakse;

7. kutsub komisjoni üles kaaluma, kas vaadata üle poolaasta lühendatud raamatupidamisaruande minimaalse nõutava sisu määratlus, kui see aruanne ei ole koostatud kooskõlas rahvusvaheliste raamatupidamisstandarditega;

8. kutsub komisjoni üles tagama tulemusliku teavitamismenetluse olemasolu järelevalve teostamiseks turutegijana tegutsemise üle;

9. kutsub komisjoni ja liikmesriike üles ergutama Euroopa väärtpaberituru reguleerijate komiteed ehitama üles asjakohaseid võrgustikke, et piirata turuosaliste teabevahetuse koormust;

10. kutsub komisjoni üles pöörama erilist tähelepanu vajalikele samaväärsetele ootustele kolmandate riikide fondivalitsejate ja investeerimisühingute suhtes ning tagama, et sellised ühingud esitaksid kindlasti oma pädeva asutuse väljastatud tõendava dokumendi või, kui nende tegevus ei ole reguleeritud, teeksid kindlasti selle teabe teatavaks;

11. väljendab vajadust, et liikmesriigid kooskõlastaksid jõupingutusi teabe avalikkusele teatavakstegemise miinimumstandardite kehtestamisel;

12. kutsub komisjoni üles vaatama läbi standardid teabe tulemuslikuks levitamiseks;

13. kiidab rakendusmeetmed heaks;

14. teeb presidendile ülesandeks edastada käesolev resolutsioon nõukogule, komisjonile ja Euroopa väärtpaberituru reguleerijate komiteele.

[1] ELT L 390, 31.12.2004, lk 38.

[2] EÜT L 184, 17.7.1999, lk 23.

[3] ELT L 200, 22.7.2006, lk 11.

[4] EÜT C 284 E, 21.11.2002, lk 115.

--------------------------------------------------